b'\n_START_ARTICLE_\nIncendiile din Grecia din 2018\n_START_SECTION_\nIncendii\n_START_PARAGRAPH_\nUn prim incendiu a izbucnit \xc3\xaentr-o p\xc4\x83dure de pini din apropiere de Kineta, o sta\xc8\x9biune de la malul m\xc4\x83rii, aflat\xc4\x83 la 50 km vest de Atena. Fl\xc4\x83c\xc4\x83rile s-au r\xc4\x83sp\xc3\xa2ndit cu repeziciune, schimb\xc3\xa2ndu-\xc8\x99i rapid direc\xc8\x9bia, propagate de v\xc3\xa2ntul puternic \xc8\x99i uscat. Dou\xc4\x83 autostr\xc4\x83zi care leag\xc4\x83 peninsula Peloponez de centrul Greciei au fost \xc3\xaenchise pe por\xc8\x9biuni de c\xc3\xa2te 20 km din cauza fumului care a redus vizibilitatea, dar \xc8\x99i a fl\xc4\x83c\xc4\x83rilor care s-au apropiat periculos de \xc8\x99osea. Circula\xc8\x9bia trenurilor a fost, de asemenea, suspendat\xc4\x83. Cel pu\xc8\x9bin 220 de pompieri au fost mobiliza\xc8\x9bi, \xc3\xaen timp ce cinci avioane \xc8\x99i \xc8\x99apte elicoptere au ajutat la stingerea incendiului din aer._NEWLINE_Un al doilea incendiu s-a declan\xc8\x99at \xc3\xaen dup\xc4\x83-amiaza aceleia\xc8\x99i zile, la nord-est de Atena, \xc3\xaen zona Penteli, cuprinz\xc3\xa2nd ora\xc8\x99ul-port Rafina. Potrivit primarului Evangelos Bournous, 1.000 de case \xc8\x99i 300 de vehicule au fost distruse de fl\xc4\x83c\xc4\x83ri. Alte 50 de case au fost distruse \xc3\xaen Neos Voutzas. Mati, sat aflat la aproximativ 30 km de Atena, a fost distrus \xc3\xaen propor\xc8\x9bie de 98%. Locuitorii au fugit panica\xc8\x9bi c\xc4\x83tre plaja din apropiere, unde mai mul\xc8\x9bi dintre ei au fost nevoi\xc8\x9bi s\xc4\x83 r\xc4\x83m\xc3\xa2n\xc4\x83 timp de mai multe ore \xc3\xaen ap\xc4\x83 pentru a se salva. Autorit\xc4\x83\xc8\x9bile au evacuat tabere de copii \xc8\x99i au trimis garda de coast\xc4\x83 s\xc4\x83 evacueze oamenii care se refugiaser\xc4\x83 pe plaj\xc4\x83. Incendiile au cauzat, de asemenea, pagube re\xc8\x9belelor de electricitate, de telecomunica\xc8\x9bii \xc8\x99i de alimentare cu ap\xc4\x83. \xc3\x8en \xc3\xaenv\xc4\x83lm\xc4\x83\xc8\x99eala care a urmat, unii au putut sustrage obiecte de valoare din casele p\xc4\x83r\xc4\x83site de proprietari \xc3\xaen timpul incendiului. Astfel, pe 25 iulie, patru persoane cu v\xc3\xa2rste cuprinse \xc3\xaentre 22 \xc8\x99i 26 de ani au fost arestate dup\xc4\x83 ce au p\xc4\x83truns \xc3\xaentr-o cas\xc4\x83 din Neos Voutzas._NEWLINE_O serie de incendii mai mici care au izbucnit \xc3\xaen zonele Agios Haralambos, Ano Kalamaki, Galota \xc8\x99i Isthmia, l\xc3\xa2ng\xc4\x83 Canalul Corint, au fost par\xc8\x9bial stinse \xc3\xaen diminea\xc8\x9ba de 24 iulie.\n_START_SECTION_\nCauze\n_START_PARAGRAPH_\nFocul a pornit simultan \xc3\xaen 15 locuri, \xc3\xaen p\xc4\x83duri, de jur \xc3\xaemprejurul Atenei. Rapiditatea cu care fl\xc4\x83c\xc4\x83rile s-au extins spre zonele reziden\xc8\x9biale a fost pus\xc4\x83 pe seama v\xc3\xa2ntului care a atins la rafal\xc4\x83 124 km/h \xe2\x80\x93 un record pentru ultimele opt veri. Speciali\xc8\x99tii au calculat c\xc4\x83 fereastra de timp \xc3\xaen care oamenii ar fi putut s\xc4\x83 fug\xc4\x83 din calea fl\xc4\x83c\xc4\x83rilor a fost de numai 20 de minute. Topografia \xc8\x99i microclimatul zonei, responsabile de crearea unor curen\xc8\x9bi puternici de-a lungul coastei, \xc3\xaentre Rafina \xc8\x99i Nea Makri \xc3\xaen particular, au avut un rol decisiv \xc3\xaen \xc3\xaente\xc8\x9birea v\xc3\xa2ntului. Temperaturile caniculare de peste 40\xc2\xb0C \xc8\x99i lipsa precipita\xc8\x9biilor au uscat vegeta\xc8\x9bia, iar unele specii au luat foc spontan._NEWLINE_O anchet\xc4\x83 penal\xc4\x83 a fost deschis\xc4\x83 asupra cauzelor izbucnirii focului, dup\xc4\x83 ce a ap\xc4\x83rut ipoteza c\xc4\x83 unele ar fi putut fi declan\xc8\x99ate de ho\xc8\x9bi care jefuiau case de vacan\xc8\x9b\xc4\x83 nelocuite. Informa\xc8\x9bia a fost confirmat\xc4\x83 de oficiali pe 27 iulie, invoc\xc3\xa2nd \xe2\x80\x9eindicii serioase\xe2\x80\x9d c\xc4\x83 incendiul a fost provocat. De asemenea, mass-media local\xc4\x83 a speculat c\xc4\x83 \xc3\xaen spatele incendiilor s-ar putea afla interese legate de specula imobiliar\xc4\x83. Pe 26 iulie, primarul din Penteli, Dimitris Stergiou, a sus\xc8\x9binut c\xc4\x83 incendiul ar fi pornit de la un cablu de \xc3\xaenalt\xc4\x83 tensiune deteriorat._NEWLINE_Multe sate grece\xc8\x99ti se dezvolt\xc4\x83 neorganizat \xe2\x80\x93 casele sunt adesea construite f\xc4\x83r\xc4\x83 autoriza\xc8\x9bie, care se ob\xc8\x9bine apoi retrospectiv, f\xc4\x83r\xc4\x83 ca prevederile acesteia s\xc4\x83 fie respectate integral. Dimitris Stathopoulos, \xc8\x99eful Federa\xc8\x9biei Pompierilor din Grecia, declara:_NEWLINE_\xe2\x80\x9eDin nefericire, aceast\xc4\x83 zon\xc4\x83 (Mati) este construit\xc4\x83 haotic... oamenii nu au putut g\xc4\x83si o cale de ie\xc8\x99ire pentru a se salva. (...) Majoritatea drumurilor sunt fund\xc4\x83turi... iar restul sunt foarte \xc3\xaenguste.\xe2\x80\x9d_NEWLINE_Un raport al departamentului pentru investigarea incendiilor al pompierilor greci (DAEE) sugereaz\xc4\x83 c\xc4\x83 incendiile ar fi fost provocate din neglijen\xc8\x9b\xc4\x83. Cauza ar fi un foc pus chiar de un localnic, care ar fi dat foc unor crengi \xc3\xaen zona Daou Pendeli, \xc3\xaens\xc4\x83 fl\xc4\x83c\xc4\x83rile s-au extins. Identitatea persoanei respective a fost stabilit\xc4\x83 de investigatori, dar nu a fost f\xc4\x83cut\xc4\x83 public\xc4\x83. B\xc4\x83rbatul ar fi \xc3\xaencercat s\xc4\x83 acopere urmele focului arunc\xc3\xa2nd ap\xc4\x83 \xc8\x99i pietre peste crengile carbonizate. Investiga\xc8\x9bia a mai descoperit \xc3\xaens\xc4\x83 \xc8\x99i alte dou\xc4\x83 focare de incendiu, la marginea unui drum de \xc8\x9bar\xc4\x83. Martorii ar fi declarat c\xc4\x83 au v\xc4\x83zut un individ care ar fi declan\xc8\x99at cele dou\xc4\x83 incendii.\n_START_SECTION_\nReac\xc8\x9bii\n_START_PARAGRAPH_\nPrim-ministrul grec Alexis Tsipras \xc8\x99i-a \xc3\xaentrerupt vizita \xc3\xaen Bosnia \xc8\x99i Her\xc8\x9begovina \xc8\x99i s-a \xc3\xaentors de urgen\xc8\x9b\xc4\x83 \xc3\xaen \xc8\x9bar\xc4\x83 pentru a coordona opera\xc8\x9biunile. Acesta a declarat trei zile de doliu na\xc8\x9bional \xc3\xaen memoria persoanelor decedate \xc3\xaen urma incendiilor. La r\xc3\xa2ndul ei, guvernatoarea Rena Dourou a declarat stare de urgen\xc8\x9b\xc4\x83 \xc3\xaen regiunea Attica \xc8\x99i a ordonat evacuarea comunit\xc4\x83\xc8\x9bilor afectate de incendii. Ministrul grec de interne, Panos Skourletis, a declarat c\xc4\x83 incendiile sunt o \xe2\x80\x9etragedie na\xc8\x9bional\xc4\x83\xe2\x80\x9d \xc8\x99i \xe2\x80\x9eun dezastru de dimensiuni biblice\xe2\x80\x9d. Pescari, personal din cadrul Pazei de Coast\xc4\x83 \xc8\x99i turi\xc8\x99ti au intervenit cu ambarca\xc8\x9biuni pentru a salva 696 de persoane de pe plajele din zon\xc4\x83 \xc8\x99i 19 din mare. Autorit\xc4\x83\xc8\x9bile au mobilizat \xc3\xaentreaga flot\xc4\x83 de avioane de stins incendii a \xc8\x9b\xc4\x83rii \xc8\x99i au trimis peste 600 de pompieri \xc8\x99i 250 de autospeciale pentru a lichida cele dou\xc4\x83 focare. Guvernul grec a solicitat altor \xc8\x9b\xc4\x83ri europene elicoptere \xc8\x99i echipaje de pompieri pentru a face fa\xc8\x9b\xc4\x83 incendiilor. Acesta a aprobat un fond de 20 de milioane de euro pentru a r\xc4\x83spunde nevoilor imediate ale oamenilor \xc8\x99i localit\xc4\x83\xc8\x9bilor afectate de incendii._NEWLINE_Mecanismele de stat luate prin surprindere \xc8\x99i lipsa unui plan pentru situa\xc8\x9bii de urgen\xc8\x9b\xc4\x83 au fost considerate de ofi\xc8\x9berii \xc3\xaen exerci\xc8\x9biu \xc8\x99i \xc3\xaen rezerv\xc4\x83 ai Serviciului de Pompieri drept principalele cauze ale tragediei de la Mati. Opozi\xc8\x9bia a acuzat guvernul de arogan\xc8\x9b\xc4\x83 \xc8\x99i de e\xc8\x99ec absolut \xc3\xaen ce prive\xc8\x99te ap\xc4\x83rarea vie\xc8\x9bilor oamenilor. De cealalt\xc4\x83 parte, autorit\xc4\x83\xc8\x9bile au declarat c\xc4\x83 fl\xc4\x83c\xc4\x83rile s-au extins at\xc3\xa2t de repede, \xc3\xaenc\xc3\xa2t \xc3\xaen unele cazuri evacuarea a fost imposibil\xc4\x83. Dimitris Tzanakopoulos, purt\xc4\x83torul de cuv\xc3\xa2nt al Guvernului declara:_NEWLINE_\xe2\x80\x9eFenomenul a durat o or\xc4\x83 \xc8\x99i jum\xc4\x83tate \xc8\x99i... la un ora\xc8\x99 de 20 de mii de oameni, este nevoie de o anumit\xc4\x83 perioad\xc4\x83 de timp, peste 5\xe2\x80\x936 ore, s\xc4\x83 fie evacuat. Poate chiar o zi \xc3\xaentreag\xc4\x83. Era omene\xc8\x99te imposibil s\xc4\x83 \xc3\xaenchei \xc8\x99i un asemenea plan, nici m\xc4\x83car nu po\xc8\x9bi s\xc4\x83 \xc3\xael porne\xc8\x99ti.\xe2\x80\x9d_NEWLINE_Christos Stylianides, comisarul UE pentru ajutor umanitar, a declarat c\xc4\x83 blocul comunitar va lua m\xc4\x83suri pentru a-\xc8\x99i \xc3\xaembun\xc4\x83t\xc4\x83\xc8\x9bi r\xc4\x83spunsul la dezastrele naturale care au fost exacerbate de schimb\xc4\x83rile climatice.'